**Altă comoară**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Pribegi printre atâtea amintiri,

Noi rătăcim prin litere aldine,

Lăsând în urmă tristele trăiri

Și gustul iluzoriu de mai bine.

Am fost prea multă vreme absoluţi

Şi am crezut în vise cu tărie,

Azi am ajuns prin versuri cunoscuți

Și rătăcim în doi prin poezie.

Mai vine-o primăvară și sub ploi

Vor înflori magnolii albe, iară,

Şi îţi promit, iubito, c-amândoi

Vom edita-n april altă comoară.

- Emoţii tari şi fără precedent

Au năruit pereţi de precauţii

Şi-au spulberat c-un gest inconştient

Din temelii banale persecuţii

Ce îngrădeau cu sârmă şi scaieţi

Dorinţa mea de-a-ţi fi destin sau fie,

Noi n-am cerut să fim numiţi poeţi,

Ci doar să împărţim o poezie.

Izvoarele-şi găsesc un drum al lor

Urmând un vis aproape imposibil,

Comoara mea, în ciuda tuturor,

Eşti tu, poemul meu infailibil.

Ioan Grigoraș Liliana Trif